Man (77) op plaas in Noord-Kaap aangeval | Netwerk24
Man (77) op plaas in Noord-Kaap aangeval
Deur Anena Burger 12 Julie 2020 13:38
'n Pensioenaris wat op die plaas Schaaprivier naby Komaggas in die Noord-Kaap woon is Vrydagaand in sy huis aangeval.
Kapt. Sergio Kock, polisiewoordvoerder, sê die polisie in Komaggas ondersoek 'n saak van poging tot moord nadat Paul Mostert (77) deur 'n aantal mans in sy huis aangeval is.
Mostert woon alleen op sy plaas.
"Daar is nog nie baie inligting oor die aanval nie, maar die mans het glo geklop en toe by die huis ingestorm toe Mostert oopmaak," sê Kock.
Hy is met 'n wapen gedreig en oor die kop en in die gesig geslaan.
Die mans het die kragtoevoer na die huis afgesny voordat hy in die huis oorrompel is. Hulle het glo ook geld geëis. Die polisie kon nog nie vasstel of enigiets uit Mostert se huis gesteel is nie.
Volgens Fanie Mostert, 'n neef van die slagoffer, kon sy oom daarin slaag om die polisie op Komaggas te bel. Hy kon ook na hom toe ry.
Mostert het 'n ambulans ontbied en sy oom is na 'n hospitaal in Springbok gebring waar hy gestabiliseer is voordat hy na 'n hospitaal in Upington oorgeplaas is.
Hy het Vrydagaand op die groep Namakwaland Gedagtes op Facebook geskryf: "Mense ek hou nie van politiek nie, maar wat nou in ons land aangaan, maak my bitter. Hulle het netnou my 77-jarige oom in sy huis aangeval."